जम्मू। भगवान शिव के बिना बुलावे के इतनी दूर से आकर श्री अमरनाथ यात्रा करना संभव नहीं होता है। भगवान शिव का बुलावा हो तो लंबी और कठिन यात्रा भी आसानी से हो जाती है। पवित्र गुफा में हिमलिंग के विलीन हो जाने से भी यात्रियों के मन में बिलकुल भी उदासी नहीं है और वे अपनी यात्रा को लेकर संतुष्ट भी हैं और खुश भी। पुंछ इलाके में आतंकवादी हमले को लेकर भी यात्रियों के मन में सुरक्षा को लेकर कोई डर और परेशानी नहीं है। मध्य प्रदेश के बालाघाट से आए अमित ने बताया कि वह पहली बार श्री अमरनाथ यात्रा करने के लिए आए हैं और वह अपनी यात्रा को लेकर काफी खुश भी हैं। उन्होंने बताया कि वह यात्रा को लेकर सबसे ज्यादा उत्साहित हैं और वह पवित्र गुफा के दर्शन से अपने जीवन को धन्य बनाएंगे। वहीं अन्य यात्री धीलेंद्र कुमार सोनी ने बताया कि उन्हें इस बारे में जानकारी मिली थी कि पवित्र गुफा में हिमलिंग विलीन हो चुका है, साथ ही घाटी में आतंकवादी घटनाएं हो रही हैं। उन्होंने बताया कि वह इस तरह की घटनाओं से नहीं डरने वाले हैं और वह श्री अमरनाथ यात्रा करते हुए भगवान शिव से जुड़े पौराणिक पवित्र स्थान के दर्शन से अपने जीवन को सफल बनाएंगे।